VEGA præsenterer

**Melodiøs rockudladninger fra Dead By April og Siamese**

*Den 18. september skruer Dead by April og Siamese op for den melodiske hardrock, når de to bands fylder Lille VEGA med progressive toner og imponerende vokaler.*

Dead By April har med deres unikke miks af emo- og metalcore skabt en symbiose mellem de to genrer, som sjældent er hørt så veludført. Bandets sange manifesterer sig i den perfektionistiske overproduktion og gruppens kontrollerede spil.

Bandet fra Göteborg blev dannet i februar 2007 af Pontus Hjelm fra Cipher System og Jimmie Strimell, som tidligere var forsanger i bandet Nightrage.

I maj 2009 udgav de deres selvbetitlede debutalbum, og året efter headlinede bandet den norske festival Rock Mot Rus sammen med bands som Cyaneed, Turdus Musicius og Purified in Blood. Sidstnævnte tog de senere hen på en længere turné sammen med.

Den 5. april i år udgav bandet deres fjerde studiealbum *Worlds Collide*, der har høstet roser fra en række anmeldere. Om albummet skriver Soundscape Magazine bl.a.:

*”Worlds Collide is perhaps Dead By April’s strongest album to date. Hopefully it won’t be too long until they’re back on UK shores for another tour – we’ll be down at the front again”.*

**Siamese**

Københavnske Siamese spiller hård rock med progressive elementer. Bandet smed i starten af året deres tredje album *Siamese* på gaden. Bandet udgav i 2011 deres debutalbum, og året efter det anmelderroste *Breathe:see:move*.

På det nye album har kvintetten søgt nye steder hen i musikken. De har f.eks. samplet Kendrick Lamar og citeret Earl Sweatshirt. Bandet er optaget af, hvad der rører sig lige nu og her.
Igennem de elleve sange bliver lytteren præsenteret for en lyd, der blander hardrock, funk, R&B, og pop i et stort, vellykket miks. Sangene på albummet formår på mesterlig vis at favne alt fra den hårde rock til det bløde og fængende fra popmusikken.

Den karismatiske forsanger Mirza Radonjicas laver melodierne og skriver teksterne, mens den primære komposition bliver arrangeret af guitarist og producer Andreas Krüger. Især Radonjicas teknisk glimrende, tenor vokal er et solidt omdrejningspunkt i Siamese musikalske univers.

Bloggen Heavymetal.dk skrev bl.a. om *det nye* album*: ”Siamese imponerer mig mere, end noget dansk rock har gjort i rigtig lang tid*”.

**Fakta om koncerten
​**Dead by April (SWE) & Siamese (DK)
Mandag den 18. september kl. 21.00
Lille VEGA, Enghavevej 40, 1674 København V
Billetpris 150 kr. + gebyr
Billetsalget starter i dag via vega.dk og Ticketmaster